Kisukot, sem hefur starfrækt kattaraðstoð á Akureyri síðastliðinn áratug, mun að óbreyttu skella í lás næstu dögum. Bæjaryfirvöld fóru í lok síðasta árs fram á að starfsemin, sem er í heimahúsi, fengi sérstakt starfsleyfi.
Heilbrigðiseftirlit Norðurlands eystra sendi Ragnheiði Gunnarsdóttur, stofnanda Kisukots bréf á síðasta ári þar sem henni var bent á að sækja um starfsleyfi. Forsenda fyrir leyfinu er að fyrir liggi samþykki skipulagsstjóra og byggingafulltrúa fyrir breyttri húsnotkun en Ragnheiður hefur starfrækt Kisukot heima hjá sér og í sjálfboðavinnu. Hún tilkynnti svo í gær að Kisukoti yrði lokað á næstu dögum þar sem ógjörningur væri að að uppfylla kröfur bæjaryfirvalda í heimahúsi. Ragnheiður sem nú annast sjö villiketti furðar sig á kröfum yfirvalda.
Þetta er náttúrlega bara eins margir aðrir gera. Ég er ekki búin að breyta húsinu neitt, þetta er bara mitt heimili og ég tek bara inn og fóstra þessa ketti eins og fólk er að gera víðsvegar um landið. En fyrir einhverja ástæðu þá telja þeir að ég þurfi að vera með þetta skráð.
-Ertu ósátt við hvernig bærinn hefur tekið á þessu máli?-
Já, því eins og ég segi, það er enginn annar að lenda í þessu, þetta er bara hér.
-Hvað verður um þessa ketti sem eru hérna hjá þér?-
Þeir verða bara hérna áfram, ég er ekkert að fara að svæfa þessa ketti, ef þeir fá ekki heimili þá verða þeir bara hér og kannski fá heimili seinna.
